b"\n_START_ARTICLE_\nAudrys Ba\xc4\x8dkis\n_START_SECTION_\nBiografia\n_START_PARAGRAPH_\nBa\xc4\x8dkis va n\xc3\xa9ixer a Kaunas, fill de Stasys Antanas Ba\xc4\x8dkis, un diplom\xc3\xa0tic litu\xc3\xa0. El 1938 el pare de Ba\xc4\x8dkis va ser destinat a Par\xc3\xads, on la fam\xc3\xadlia es qued\xc3\xa0 despr\xc3\xa9s de l'ocupaci\xc3\xb3 sovi\xc3\xa8tica al juny de 1940. Complet\xc3\xa0 la seva educaci\xc3\xb3 secund\xc3\xa0ria a l'institut Saint-Marie-de-Monceau, i estudi\xc3\xa0 filosofia al seminari de Saint-Sulpice a Issy-les-Moulineaux._NEWLINE_Ba\xc4\x8dkis va anar a Roma per estudiar a la Pontif\xc3\xadcia Universitat Gregoriana, a l'Acad\xc3\xa8mia Pontif\xc3\xadcia Eclesi\xc3\xa0stica i a la Universitat Pontif\xc3\xadcia Lateranense, on va obtenir el seu Doctorat en Dret Can\xc3\xb2nic. Ba\xc4\x8dkis va ser ordenat al presbiterat per Luigi Traglia el 18 de mar\xc3\xa7 de 1961 a Roma. A continuaci\xc3\xb3 realitz\xc3\xa0 treball pastoral entre els lituans americans als Estats Units, i finalitz\xc3\xa0 els seus estudis a Roma el 1964.\n_START_SECTION_\nServei diplom\xc3\xa0tic\n_START_PARAGRAPH_\nEl 1964 ingress\xc3\xa0 al servei diplom\xc3\xa0tic de la Santa Seu, servint com a secretari de la Nunciaria apost\xc3\xb2lica a Filipines (1964-1965), a Costa Rica (1965\xe2\x80\x931967), a Turquia (1967\xe2\x80\x931970) i a Nig\xc3\xa8ria (1970\xe2\x80\x931973). Ba\xc4\x8dkis va ser promogut al rang de capell\xc3\xa0 privat de Sa Santedat el 26 de juny de 1965, i va ser reclamat pel Consell d'Afers P\xc3\xbablics de l'Esgl\xc3\xa9sia a la Secretaria d'Estat el 1973. Va ser el delegat del Vatic\xc3\xa0 a la Confer\xc3\xa8ncia de les Nacions Unides celebrada a Viena el 1975, i esdevingu\xc3\xa9 Vicesecretari del Consell d'Afers P\xc3\xbablics de l'Esgl\xc3\xa9sia el 1979._NEWLINE_El 5 d'agost de 1988 Ba\xc4\x8dkis va ser nomenat Pro-Nunci als Pa\xc3\xafsos Baixos i bisbe titular de Meta pel Papa Joan Pau II. Va rebre la consagraci\xc3\xb3 episcopal el 4 d'octubre seg\xc3\xbcent de mans del mateix Papa Joan Pau, amb el cardenal Achille Silvestrini i el bisbe Juozas Preik\xc5\xa1as servint com a co-consagradors a la bas\xc3\xadlica de Sant Pere. Ba\xc4\x8dkis va ser nomenat arquebisbe de V\xc3\xadlnius el 24 de desembre de 1991._NEWLINE_Joan Pau II el cre\xc3\xa0 cardenal al consistori celebrat el 21 de febrer de 2001, rebent el t\xc3\xadtol de cardenal prevere de Nativit\xc3\xa0 di Nostro Signore Ges\xc3\xb9 Cristo a Via Gallia.  Ba\xc4\x8dkis va ser un dels cardenals electors que van participar en el conclave de 2005 que escoll\xc3\xad el Papa Benet XVI, aix\xc3\xad com al celebrat el 2013 que escoll\xc3\xad el Papa Francesc. Ba\xc4\x8dkis podr\xc3\xa0 participar en qualsevol conclave futur que comenci abans del seu 80\xc3\xa8 aniversari, el 2017._NEWLINE_Ha presidit la Confer\xc3\xa8ncia Episcopal Lituana en dues ocasions (1993\xe2\x80\x931999, 2002\xe2\x80\x932005); i n'ha estat vicepresident (1999\xe2\x80\x932002 i des de 2005). A m\xc3\xa9s del seu litu\xc3\xa0 nadiu, el cardenal parla angl\xc3\xa8s, franc\xc3\xa8s, alemany, itali\xc3\xa0, polon\xc3\xa8s i t\xc3\xa9 una comprensi\xc3\xb3 limitada de l'holand\xc3\xa8s.\n_START_SECTION_\nRetir\n_START_PARAGRAPH_\nEn assolir l'edat l\xc3\xadmit de 75 anys, en qu\xc3\xa8 els bisbes cat\xc3\xb2lics han de presentar la seva carta de ren\xc3\xbancia al Papa, la ren\xc3\xbancia del cardenal Ba\xc4\x8dkis va ser acceptada pel Papa Francesc el divendres 5 d'abril de 2013.  El Papa Francesc, en un dels seus primers grans nomenaments episcopals, nomen\xc3\xa0 el bisbe Gintaras Grusas, que fins llavors havia servir com a ordinariat militar de Litu\xc3\xa0nia, com a successor del cardenal Arquebisbe de V\xc3\xadlnius, significant que quan el cardenal Ba\xc4\x8dkis arrib\xc3\xa9s als 80 anys i qued\xc3\xa9s impossibilitat per participar en qualsevol futur conclave papal, l'arquebisbe Grusas tamb\xc3\xa9 seria nomenat cardenal en un consistori futur. El nou arquebisbe, nadiu de Washington DC, \xc3\xa9s actualment el Secretari de la Confer\xc3\xa8ncia Episcopal Lituana i antic t\xc3\xa8cnic consultor en marketing d'IBM._NEWLINE_El Papa Francesc nomen\xc3\xa0 el cardenal Ba\xc4\x8dkis com el seu Enviat Especial a les celebracions commemoratives del 1.025\xc3\xa8 aniversari del Baptisme (Conversi\xc3\xb3) dels Kievan Rus, que se celebr\xc3\xa0 a K\xc3\xadev, Ucra\xc3\xafna, el 17 i 18 d'agost de 2013."